อย. ไฟเขียวไลเซนส์ปลูกกัญชงแล้ว 324 ราย นำเข้าเมล็ดพันธุ์กว่า 900 ลบ.
อย. ไฟเขียวไลเซนส์ปลูกกัญชงแล้ว 324 ราย นำเข้าเมล็ดพันธุ์กว่า 900 ลบ. พร้อมสนับสนุนแปรรูปเพื่อส่งออก นำรายได้เข้าประเทศ
อย. ไฟเขียวไลเซนส์ปลูกกัญชงแล้ว 324 ราย นำเข้าเมล็ดพันธุ์กว่า 900 ลบ. พร้อมสนับสนุนแปรรูปเพื่อส่งออก นำรายได้เข้าประเทศ
15 ต.ค. 2564

นพ.วิทิต สฤษฎีชัยกุล รองเลขาธิการคณะกรรมการอาหารและยา (อย.) เปิดเผยว่า ตามนโยบายของรัฐบาลและกระทรวงสาธารณสุข สนับสนุนให้ใช้ประโยชน์จากพืชกัญชง (Hemp) เพื่อสร้างมูลค่าทางเศรษฐกิจ สร้างรายได้ให้แก่ประชาชน ซึ่งหลังจากการปลดล็อกกัญชง ได้รับการตอบรับเป็นอย่างดี มีผู้สนใจต้องการขออนุญาตเป็นจำนวนมาก ทั้งต้นน้ำเพื่อปลูกกัญชง กลางน้ำเพื่อสกัดสารสกัดจากกัญชง และปลายน้ำเพื่อนำผลผลิตไปแปรรูปเป็นผลิตภัณฑ์ต่าง ๆ
ขณะนี้มีผู้ขออนุญาตผลิต (ปลูก) เชิงพาณิชย์หรืออุตสาหกรรม โดยได้รับอนุญาตแล้ว 324 ราย เนื้อที่ 3,250 ไร่ และอยู่ในระหว่างออกใบอนุญาต 127 ราย และขออนุญาตเพื่อศึกษาวิเคราะห์ วิจัย หรือปรับปรุงพันธุ์ ได้รับอนุญาตแล้ว 34 ราย และอยู่ในระหว่างออกใบอนุญาต 11 ราย
สำหรับในส่วนของการนำเข้า มีผู้ได้รับอนุญาตนำเข้า เมล็ดพันธุ์กัญชง 86 ราย จำนวน 6,179,304 เมล็ด มูลค่า 926,895,600 บาท ซึ่งส่วนใหญ่นำเข้ามาจากประเทศสหรัฐอเมริกา เนเธอร์แลนด์ และเดนมาร์ก (ข้อมูล ณ วันที่ 12 ตุลาคม 2564)
นพ.วิทิต กล่าวว่า อย. พร้อมส่งเสริมกัญชงให้เป็นพืชที่สร้างมูลค่าทางเศรษฐกิจ สร้างรายได้ให้แก่ประชาชน รวมทั้งพร้อมสนับสนุนให้มีการแปรรูปเพื่อส่งออก นำรายได้เข้าประเทศต่อไป